Á mə̄tádí mə́ édzōe Sédésias, mɔ́n Yosias, ǹkúkúmá yǎ Yúda, ńdɔ ebúg Ńtondôbə é ngázu kwí ábə Yeremías. 2Ǹtondôbə a kɔ́bɔ̄ nâ: Komó mīńsāngá ai m̀bog, ó tīndī á kíŋ, 3ó lóm ǹkúkúmá yǎ Edom, ǹkúkúmá yǎ Moab, ǹkúkúmá Bamonít, ǹkúkúmá yǎ Tir ai ǹkúkúmá yǎ Sidon, ai bəlóman bábán yā bə́ ngásɔ́ á Yērúzalɛm ábə Sédésias, ǹkúkúmá yǎ Yúda. 4Ó və̄ bɔ́ ású bə́dzóē bábán m̀bándá hí nâ:"Éyə Ǹtondôbə Sabaod, Zambá Ísraɛ̂l, a kɔ́bɔ̄ ná:Kɔ́bɔ́gán ai bədzóē báán nâ: 5É ma nyɔ́, ai fím dzama ai é wɔ́ yā mə̄ ngásám, mǎ mə̄ ngákom sí, tɔ bod ai é tsíd é nə́ á sí, ńdɔ mavə́ dzɔ̄ é mod mǎmēn madiŋ. 6Ńdɔ étɔ̄á dzī mə ngávə́ míńnam mísə̄ mí á mɔ́ mə́ Nabukodonosor, ǹkúkúmá yǎ Babilón, etúgā dzáma; tɔ tsíd yā məfan, mə ngávə́ nyē dzɔ́ nə́ é sye nyé. 7Məyɔŋ mə́sə̄ mâyi nyé syē, ai mɔ́n wōē, ai ndie dzié a kələ kwí ábōg yā lə́ ngátə́leban ású ńnam wóé; eyɔ̌ŋ tē hḿ miǹgungúl məyɔŋ ai miǹkúkúmá mīńnén myâyi nyé dzóe. 8Áyɔŋ ásə, ngə́ édzōē ésə̄ yáyi bɛ̌n syé Nabukodonosor, ǹkúkúmá yǎ Babilón, təge lə́dē kíŋ nə́ bə́ wɔ́mān nyé m̀bog ńkúkúmá yǎ Babilón, mayi kə́ yén ńnǎm tē ai okəŋ bitá, zie ai mbada mənye, Ǹtondôbə énye a kɔ́bɔ, ­a kələ kwí anə́ māyī dɔ́ mana ai wɔ́ wóé. 9Ḿfág wáán, tə myǎvógólo bəprofɛ́d báán, tɔ miḿvívīgí, bəyəm bíyə́yə̄m, bə́səle ai miǹgəngáŋ yā myákad mínā nâ: "myǎyǐ kig bɔ̌ bəlɔ̌ bə́ ńkúkúmá yǎ Babilón." 10miǹnǎl mīlí bákad mínā; á məmaná, bátsídān mínā á sí dzāān, owé mayi mína mǎn tsam, mǐ man wú. 11Hədá áyɔŋ láyi lə́dē kíŋ á ḿbog ńkúkúmá yǎ Babilón, lə́ yə́bə́ fə̄ nâ lásyē nyē, Ǹtondôbə énye a kɔ́bɔ, mayi dɔ́ və̄ áwɔí á sí dzīē, lâyi dzɔ syé á tɔ̄bɔ́ fə̄ étē. 12Ńdɔ̄ fə mə ngákɔ́bɔ ai Sédésias, ǹkúkúmá yǎ Yúda, dzam də́dā; ma ai nyé nâ: "Lə́dégân kíŋ á ḿbog ńkúkúmá yǎ Babilón, syéán nyé ai ayɔŋ díé, eyɔ̌ŋ tē myáyi nyiŋ.